Broj: 711-I-1673-P-105-19/20-21-12

Zagreb, 18. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Dražena Barišića, gradonačelnika Grada Velike Gorice,** na 98. sjednici, održanoj dana 18. rujna 2020.g., donosi sljedeću:

**ODLUKU**

 **Postupak za odlučivanje o sukobu interesa protiv dužnosnika Dražena Barišića, gradonačelnika Grada Velike Gorice, neće se pokrenuti, s obzirom da iz prikupljenih podataka i dokumentacije, vezano uz okolnosti nabave službenih automobila za Grad Veliku Goricu te za udruge i ustanove čiji je osnivač Grad Velika Gorica, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je 27. ožujka 2019. zaprimilo anonimnu prijavu mogućeg sukoba interesa podnesenu protiv dužnosnika Dražena Barišića, gradonačelnika Grada Velike Gorice, koja je zaprimljena u knjizi ulazne pošte Povjerenstva pod brojem: 711-U-1399-P-105/19-01-5, povodom koje se vodi predmet broj P-105/19.

Sadržaj prijave u bitnom se sastoji od navoda kako gradonačelnik Grada Velike Gorice ima dugogodišnji poslovni odnos s trgovačkim društvom „Gašparić-auto“, što je vidljivo iz nabava službenih automobila kojih u Gradu Velika Gorica ima 5, marke Hyundai.

U prijavi se navodi da se u zadnjih godinu dana intenzivirao poslovni odnos, i to nabavama službenih automobila za udruge i ustanove u Gradu: Plemenita opčina Turopoljska, kombi vozilo, Vatrogasna zajednica, terensko vozilo, DVD Turopolje, terensko vozilo, DVD Lomnica, terensko vozilo, Dječji vrtić Ciciban, službeno vozilo, DVD Kosnica, terensko vozilo,

Dom zdravlja 15 službenih vozila, a da su navodno sva vozila rezultat poslovnog odnosa s trgovačkim društvom „Gašparić -auto“.

Nadalje se navodi kako je gradonačelnik Dražen Barišić prisustvovao utakmici Mađarska-Hrvatska na Svjetskom prvenstvu, zajedno sa svoje dvije kćeri, te podnositelj predlaže utvrditi tko je platio put za Budimpeštu i tko je kupio ulaznice za utakmicu.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru, a člankom 3. stavkom 1. podstavkom 43. ZSSI-a da su gradonačelnici i njihovi zamjenici dužnosnici u smislu odredbi ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Dražen Barišić od 8. lipnja 2017. obnaša dužnost gradonačelnika Grada Velike Gorice, dok je od 22. srpnja 2020. do 17. rujna 2020. obnašao dužnost zastupnika u Hrvatskom saboru. Stoga je Dražen Barišić povodom obnašanja navedenih dužnosti obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Uvidom u podatke sudskog registra Trgovačkog suda u Zagrebu Povjerenstvo je utvrdilo kako je pod matičnim brojem subjekta: 080175374, OIB: 29604091028, upisano trgovačko društvo GAŠPARIĆ-AUTO d.o.o.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Plemenita opčina Turopoljska“ (skraćeni naziv: POT) upisana u isti registar od 12. svibnja 1998. pod registarskim brojem 00000707 sa sjedištem u Velikoj Gorici. Kao osoba ovlaštena za zastupanje udruge upisan je Juraj Odrčić, u svojstvu župana. Kao cilj udruge navodi se znanstveno, javno i sustavno osvještavanje i očuvanje unutarnjih odnosa i javnih događanja sa svrhom očuvanja tradicijske opstojnosti i potvrđivanja suvremenog značenja POT-a u Turopolju i Hrvatskoj.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Vatrogasna zajednica grada Velika Gorica“ (skraćeni naziv: VZG Velika Gorica) upisana u isti registar od 23. siječnja 1998. pod registarskim brojem 01000358 sa sjedištem u Velikoj Gorici. Kao osobe ovlaštene za zastupanje udruge upisani su Dalibor Mrakovčić kao predsjednik i Borislav Turan kao zapovjednik. Kao cilj udruge navodi se unapređenje sustava zaštite od požara i vatrogastva na području djelovanja Zajednice; učinkovita provedba vatrogasne djelatnosti na području djelovanja Zajednice; pripremanje vatrogasnog sustava za sudjelovanje u sustavu zaštite i spašavanja; aktivnosti u pogledu podizanja razine vatrogasne kulture u lokalnoj samoupravi; promicanje značaja dobrovoljnog vatrogastva.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Dobrovoljno vatrogasno društvo Turopolje“ (skraćeni naziv: DVD Turopolje) upisana u isti registar od 23. siječnja 1998. pod registarskim brojem 01000339 sa sjedištem u Velikoj Gorici. Kao osobe ovlaštene za zastupanje udruge upisani su Čedomir Krizmanić kao predsjednik, Patrik Čunčić kao zapovjednik i Jasmina Dolački kao tajnica. Kao cilj udruge navodi se unapređenje sustava zaštite od požara i vatrogastva na području djelovanja/odgovornosti društva, učinkovita provedba vatrogasne djelatnosti na području djelovanja/odgovornosti društva, opremanje vatrogasnog sustava za sudjelovanje u sustavu zaštite i spašavanja, kontinuirano pomlađivanje članstva, osposobljavanje, usavršavanje i uvježbavanje članstva, aktivnosti u pogledu podizanja razine vatrogasne kulture u lokalnoj samoupravi, promicanje značaja dobrovoljnog vatrogastva, razvijanje pozitivnih ljudskih vrijednosti poput solidarnosti, požrtvovnosti, nesebičnosti i prijateljstva.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Dobrovoljno vatrogasno društvo Donja Lomnica“ (skraćeni naziv: DVD Donja Lomnica) upisana u isti registar od 23. siječnja 1998. pod registarskim brojem 01000363 sa sjedištem u Velikoj Gorici. Kao osobe ovlaštene za zastupanje udruge upisani Ivica Stepanić kao predsjednik, Dinko Čale kao zapovjednik i Krešimir Kolarić kao tajnik. Kao cilj udruge navodi se unaprjeđenje sustava zaštite od požara i vatrogastva na području djelovanja/odgovornosti Društva; učinkovita provedba vatrogasne djelatnosti na području djelovanja/odgovornosti Društva; pripremanje vatrogasnog sustava za sudjelovanje u sustavu zaštite i spašavanja; kontinuirano pomlađivanje, osposobljavanje, usavršavanje i uvježbavanje članstva; aktivnosti u pogledu podizanja razine vatrogasne kulture u lokalnoj samoupravi; promicanje značaja dobrovoljnog vatrogastva; razvijanje pozitivnih ljudskih vrijednosti poput solidarnosti, požrtvovnosti, nesebičnosti i prijateljstva.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Dobrovoljno vatrogasno društvo Kosnica“ (skraćeni naziv: DVD Kosnica) upisana u isti registar od 23. siječnja 1998. pod registarskim brojem 01000342 sa sjedištem u Velikoj Gorici. Kao osobe ovlaštene za zastupanje udruge upisani su Željko Hprvat kao predsjednik, Goran Miličević kao zapovjednik i Dražen Horvat kao tajnik. Kao cilj udruge navodi se unapređenje sustava zaštite od požara i vatrogastva na području djelovanja/odgovornosti Društva, učinkovita provedba vatrogasne djelatnosti na području djelovanja/odgovornosti Društva, pripremanje vatrogasnog sustava za sudjelovanje u sustavu zaštite i spašavanje, kontinuirano pomlađivanje, osposobljavanje, usavršavanje i uvježbavanje članstva, aktivnosti u pogledu podizanja razine vatrogasne kulture u lokalnoj samoupravi, promicanje značaja dobrovoljnog vatrogastva, razvijanje pozitivnih ljudskih vrijednosti poput solidarnosti, požrtvovnosti, nesebičnosti i prijateljstva.

Uvidom u podatke sudskog registra Trgovačkog suda u Zagrebu Povjerenstvo je utvrdilo kako je pod matičnim brojem subjekta: 080345788, OIB: 20483391395, upisana ustanova Dječji vrtić Ciciban Velika Gorica, osnivač koje je Grad Velika Gorica.

Na zahtjev Povjerenstva Grad Velika Gorica se dopisom očitovao da je u razdoblju od 2002. do 2010. godine Grad Velika Gorica s trgovačkim društvom Gašparić-auto d.o.o. sklopio Ugovore o bagatelnoj nabavi. Međutim, predmetnu dokumentaciju nije bio u mogućnosti dostaviti obzirom da je ista uništena temeljem Zakona o arhivskom gradivu i arhivima (NN broj 105/97) i Pravilniku o zaštiti i čuvanju arhivskog i registraturnog gradiva izvan arhiva (NN broj: 63/04 i 103/07). Od 2010. godine do danas Grad Velika Gorica obavlja servise svojih vozila kod imenovanog gospodarskog subjekta temeljem ukazanih potreba putem narudžbenica, navodi se u dopisu.

Nadalje, na zahtjev Povjerenstva DVD Turopolje, DVD Donja Lomnica, DVD Kosnica, Dječji vrtić Ciciban Velika Gorica očitovali su se kako s trgovačkim društvom Gašparić-auto d.o.o. nisu imali poslovnih odnosa.

Vatrogasna zajednica Grada Velike Gorice očitovala se dopisom navodeći da je Upravni odbor temeljem potrebe za zapovjednim vozilom donio Odluku o nabavi istog. Na temelju te odluke nabava za navedeno vozilo stavljena je u Financijski plan za 2019. godinu. Na 27. Skupštini VZG Velike Gorice održane 5.12.2018. koju čini 29 Dobrovoljnih vatrogasnih društava i Javna vatrogasna postrojba, iz svakog Dobrovoljnog vatrogasnog društva u skupštinu su delegirana po tri delegata te iz Javne vatrogasne postrojbe Velika Gorica po jedan, što znači da Skupštinu VZG Velike Gorice čini ukupno 88 delegata. Nakon potvrđivanja Financijskog plana u kojem je predviđena nabava navedenog vozila u realizaciju iste krenuli su u siječnju 2019. gdje su proveli postupak jednostavne nabave, s obzirom da vrijednost vozila ne prelazi iznos od 200.000,000 kuna.

Nadalje navodi se da je Upravni odbor odredio karakteristike vozila koje se nabavljalo te su po tome zatražene ponude od raznih autokuća. U roku koji je bio određen pristigle su tri valjane ponude. Odlukom Upravnog odbora koji čini 13 članova odabrano je Povjerenstvo za otvaranje ponuda. Nakon određenog roka i otvaranja Ponuda povjerenstvo je odabralo najjeftiniju pristiglu Ponudu od Gašparić-auto d.o.o te je ista prezentirana Upravnom odboru koji je đonio odluku o nabavi vozila. Ujedno napominju da su u 2019. pristupili Javnoj nabavi dva rabljena pick-up vozila na kojima su montirani i moduli za gašenje požara, a ista su dodijeljena na korištenje našim članicama, Vatrogasnim društvima Turopolje i Donja Lomnica. Obzirom da im se kao ponuđač i vlasnik vozila do otplate leasinga jedino javio OTP leasing, s njima je sklopljen Ugovor na otplati u trajanju od godine dana. Vozila su preuzeli u prostorima Gašparić auto d.o.o. U nabavi ova dva vozila VZG Velika Gorica nije imala direktan poslovni odnos sa Gašparić auto d.o.o, već s OTP leasingom.

Plemenita općina turopoljska očitovala se dopisom navodeći kako je u 2018. godini putem financijskog leasinga tvrtke OTP Leasing d.d. naručila od tvrtke Gašparić-auto d.o.o. automobil HYUNDAI 130 CW 1,6 CRDI110 6MT s uplatom učešća tvrtki OTP Leasing d.d. u visini 35% vrijednosti ugovora te ugovorenom otplatom ostatka vrijednosti ugovora u dvije jednake godišnje rate. Ugovorena vrijednost s tvrtkom OTP Leasing d.d. u bruto iznosu je 17.320,49 EUR te s obzirom na ugovorenu vrijednost je proveden postupak jednostavne nabave kojega je vodilo čelništvo Plemenite općine turopoljske pod predsjedanjem predsjednika - župana udruge, g. Juraja Odrčića.

Dom zdravlja Zagrebačke županije očitovao se dopisom navodeći da Dom zdravlja Velika Gorica, kao pravni subjekt ne postoji, odnosno da je u sastavu Doma zdravlja Zagrebačke županije, sa sjedištem u Samoboru, Ljudevita Gaja 37. U sastavu Doma zdravlja Zagrebačke županije nalazi se 8 ispostava (Dugo Selo, Ivanić Grad, Jastrebarsko, Sv. Ivan Zelina, Samobor, Velika Gorica, Vrbovec, Zaprešić). Dom zdravlja Zagrebačke županije, u sklopu redovnog obnavljanja voznog parka, svake godine provodi javnu nabavu za kupnju vozila za potrebe patronažne službe za sve gore navedene Ispostave u Domu zdravlja Zagrebačke županije. Nabava vozila, putem javne nabave za potrebe patronažne službe, obavlja se nakon provedenog postupka javne nabave, te su ugovori sklopljeni sa tvrtkom Gašparić auto d.o.o., Velikogorička 19, Velika Gorica, u vrijednosti i razdoblju kako slijedi:

- 22. travanj 2016. godine, ukupne vrijednosti 419.625,00 kuna, za 6 vozila marke Hyundai il0, 1.0, od kojih je 1 vozilo bilo za Ispostavu Velika Gorica.

Proveden je otvoreni postupak javne nabave , na kojem su bile 2 ponude.

- 09. ožujak 2017. godine, ukupne vrijednosti 602.418,29 kuna, za 9 vozila marke od Hyundai il0, 1.0, kojih je 3 vozila bilo za ispostavu Velika Gorica.

Proveden je otvoreni postupak javne nabave, na kojem su bile 2 ponude.

- 23. ožujak 2018. godine, ukupne vrijednosti 728, 629,83 kune, za 11 vozila marke Hyundai il0, 1.0,1.0,od kojih je 2 vozila bilo za Ispostavu Velika Gorica.

Proveden je otvoreni postupak javne nabave , na kojem su bile 2 ponude.

- 07. veljače 2019. godine, ukupne vrijednosti 595.327,61 kunu, za 9 vozila marke ,Hyundai il0, 1.0, od kojih su 2 vozila bila za ispostavu Velika Gorica.

Proveden je otvoreni postupak javne nabave , na kojem su bile 3 ponude. Odluku o odabiru, temeljem najpovoljnije ponude donosi ravnatelj Doma zdravlja Zagrebačke županije, dr. sci. Večeslav Bergman, dr. dent. med. specijalist stomatološke protetike.

U odnosu na okolnost odlaska dužnosnika na Svjetsko nogometno prvenstvo 2018. Povjerenstvo je otvorilo zaseban predmet koji se vodi pod brojem P-103/19.

Povjerenstvo iz prikupljene dokumentacije vezano za okolnost nabave službenih automobila za Grad Veliku Goricu te udruge i ustanove čiji je osnivač Grad Velika Gorica, nije steklo saznanja iz kojih bi proizlazilo da je u postupanju dužnosnika Dražena Barišića došlo do moguće povrede odredbi ZSSI-a, budući da je iz prikupljene dokumentacije za dio ustanova utvrđeno kako nije bilo poslovnih odnosa s trgovačkim društvom Gašparić auto d.o.o., dok je za dio njih za koji su utvrđeni poslovni odnosi s istim trgovačkim društvom utvrđena provedba postupka javne ili jednostavne nabave. Obzirom da Povjerenstvo pritom nije utvrdilo osobnu ili kakvu drugu povezanost dužnosnika s čelnicima bilo koje od navedenih udruga i ustanova koje su predmet prijave, nisu utvrđene okolnosti iz kojih bi proizlazilo da je u postupanju dužnosnika Dražena Barišića došlo do moguće povrede odredbi ZSSI-a

Slijedom navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Dražen Barišić, elektronička dostava
2. Objava na internetskoj stranici Povjerenstva
3. Pismohrana